Programa „Muitinė 2020“ padėjo didinti muitinių administracijų tarpusavio pasitikėjimą, taip pat muitinių ir ekonominės veiklos vykdytojų tarpusavio pasitikėjimą. Dauguma dalyvių pasinaudojo galimybe kurti ir plėsti tinklus ir ryšius, o jų didžioji dauguma šiais ryšiais nuolat naudojosi spręsdami kasdienes problemas. Be to, kai kuriais rezultatais (pvz., gairėmis, posėdžių ataskaitomis, geriausios patirties pavyzdžiais ir pan.) dalyviai dalijosi su savo kolegomis ir juos aktyviai taikė kasdieniame darbe. Tarp palankiausiai vertinamų programos rezultatų – vertingi žmogiškųjų išteklių tinklai ir asmeniniai ryšiai.

Muitinių administracijoms ši programa itin svarbi, nes ji padeda įgyvendinti Europos informacines sistemas ir užtikrinti jų finansinį tvarumą; dažniausiai jos įgyvendinamos vykdant SMK reikalavimus, o Komisija ir valstybės narės kartu atsakingos už jų įgyvendinimą ir rėmimą. Programa „Muitinė“ tenkinamas elektroninių muitinės sistemų ir bendrosios duomenų sistemos suderinamumo, tarpusavio ryšio ir patikimumo užtikrinimo poreikis siekiant užtikrinti tinkamą ES muitų sąjungos veikimą. Jau veikia 49 skirtingos IT sistemos ir palaikymo infrastruktūra, o jų aukštas patikimumo lygis – vienas svarbiausių dalykų užtikrinant sklandų muitinės procedūrų ir visos bendrosios rinkos veikimą. Iš esmės įrodyta, kad jau ilgą laiką veikiančios IT sistemos, kuriomis padedama atlikti labiau įprastą muitinių vaidmenį ir tenkinti poreikius, susijusius su prekių klasifikavimu, tarifų valdymu ar prekių judėjimo kontrole, yra tinkamiausios tenkinant pagrindinius poreikius.

Ne kartą atnaujinta programa „Muitinė“ įgyvendinama jau ilgiau nei 25 metus ir plėtojama kartu su bendrąją rinka. Šiuo metu programoje dalyvauja 34 šalys: 28 ES valstybės narės bei 6 šalys kandidatės ir potencialios šalys kandidatės. Ilgainiui programa „Muitinė“ tapo neatsiejama nacionalinių ir Europos muitinių sistemų, politikos, procesų ir procedūrų dalimi. Kai kuriais atvejais, pavyzdžiui, kalbant apie IT infrastruktūrą, muitinių pareigūnai ir ekonominės veiklos vykdytojai veiklą vykdo beveik nepastebimai. Tačiau muitų sąjungai toliau modernėjant, dabar ši programa turbūt yra reikalingesnė nei bet kada anksčiau. Atsižvelgiant į šias aplinkybes, laikoma, kad ji aktuali tenkinant pagrindinius tinkamai veikiančios ES muitų sąjungos poreikius, išreiškiamus per konkretesnius nacionalinių muitinių administracijų, ekonominės veiklos vykdytojų ir Europos piliečių poreikius.

Kaip jau minėta, programa „Muitinė 2020“ atliko svarbų vaidmenį visų pirma remiant visus SMK įgyvendinimo aspektus. SMK būtų įgyvendinamas ir be programos, tačiau, jei nebūtų teikiama parama pagal programą, tai tikriausia truktų daug ilgiau ir būtų sunkiau įgyvendinti. Programa „Muitinė 2020“ užtikrinamas Europos informacinių sistemų finansinis tvarumas. Šių sistemų savalaikis finansavimas labai svarbus siekiant užtikrinti tiekimo grandinės duomenų ir su rizika susijusios informacijos prieinamumą ir dalijimąsi jais. Dėl šių aspektų programa „Muitinė 2020“ padėjo kurti masto ekonomiją ir didinti efektyvumą, – taip nacionalinėms administracijoms, o dažnai ir ekonominės veiklos vykdytojams padedama sutaupyti laiko ir išteklių, ypač kalbant apie dalyvaujančias šalis, kurių muitinių administracijos yra mažesnės ir kurios turi mažiau išteklių. Viskas, kas susiję su centrinių IT sistemų suderinamumu ir tarpusavio ryšiu, yra ES pridėtinė vertė. Centrinės Europos informacinių sistemų struktūros simbiotinės ypatybės neturi sau lygių ir nėra galimybių jų atgaminti nacionaliniu lygmeniu.

Įvairios programos ypatybės, dalys ir struktūra itin gerai tarpusavyje dera, taip pat matyti didelis intervencijos loginio pagrindo, programos tikslų ir jos įgyvendinimo suderinamumas. Be to, įvairi veikla viena kitą stiprina ir papildo – taip gerėja programos rezultatai. Tai, kad įvairiomis programos dalimis visapusiškai sprendžiamos konkrečios problemos, būdinga daugeliui Europos informacinių sistemų – jų įgyvendinimas ir tobulinimas verslo lygmeniu remiamas vykdant bendrus veiksmus ir teikiant mokymą.

Taip pat šiek tiek padidėjo programų „Muitinė 2020“ ir „Fiscalis 2020“ sąveikos efektyvumas. Nors šių dviejų programų politikos sritys skiriasi, jų tikslas panašus – suteikti administracijoms galimybę bendradarbiauti ir keistis informacija. Dėl šių panašumų atsirado galimybė užtikrinti sąveiką administracinių susitarimų ir bendro darbo srityse, įskaitant tarpusavio sąsajas ir bendrų dalių, kaip antai IT sistemų ir panašių žmogiškųjų išteklių gebėjimų stiprinimo ir mokymo metodų, bendrą finansavimą. Dėl to lengviau koordinuoti taikomus metodus bei procesus ir taip užtikrinamas nuoseklumas ir kuriama masto ekonomija, nes mažėja pastangų dubliavimas. Turinio lygmeniu sąsaja mažiau aiški, nors akcizo srityje nustatyta keletas dėmesio vertų pavyzdžių: jie susiję su kompetencija, kuria dažnai dalijasi nacionaliniai mokesčių administratoriai ir muitinių administracijos, ir su atvejais, kai programa „Muitinė 2020“ padėjo suteikti konkrečią paramą nustatant bendro intereso sritis.

Mokymo veikla yra efektyvi, nes iš esmės mokymo kursų rengimo išlaidos yra vienkartinės ir jų ekonominis naudingumas didėja su kiekvienu papildomu dalyviu. Iš tiesų mokymas pagal programą „Muitinė 2020“ teikia dvejopą naudą. Atsižvelgiant į mokymo pobūdį, jis yra skirtas asmenims, kurie naudą gauna ugdydamiesi geresnį supratimą, gilindami žinias ir stiprindami įgūdžius. Be to, kadangi įgyvendinant šią programą visiems asmenims suteikiama vienoda mokymo bazė, programa padeda geriau suprasti taisykles, o jų taikymas lemia dar didesnę naudą muitinių administracijoms, ekonominės veiklos vykdytojams ir visai muitų sąjungai.

Bendras programos „Muitinė 2020“ biudžetas – 522 943 000 EUR, iš kurių 288 722 000 EUR išmokėta 2014–2017 m. Beveik 85 proc. biudžeto išleista Europos informacinėms sistemoms kurti, naudoti ir prižiūrėti. Akivaizdu, kad šioms bendroms IT sistemoms reikia daug išteklių. Tačiau jos suteikia įvairiopą naudą visose muitinių veiklos srityse, įskaitant muitinės procedūrų standartizavimą, vienodą muitų teisės taikymą, informacijos mainus ir masto ekonomijos kūrimą. Galimybė kurti masto ekonomiją visų pirma atsiranda taikant centralizuotas sistemas, kurių pagrindu veikia keletas skirtingų sistemų, kurioms naudojama įvairių rūšių aparatinė, programinė ir ryšių palaikymo įranga. Jos padeda administracijoms taikyti nuoseklų, patikimą ir saugų bendradarbiavimo metodą. Jos tarpusavyje susijusios ir suderintos, taip pat susieja ne tik nacionalines sistemas su centrinėmis sistemomis, bet ir pačias centrines sistemas. Šios sistemos – technologinis sprendimas, sukurtas įgyvendinant programos „Muitinė 2020“ tikslus, be to, muitinės ir ekonominės veiklos vykdytojai jas plačiai naudoja vykdydami kasdienes muitinės operacijas. Jų svarba modernizuojant muitines siekiant sukurti nepopierinę aplinką yra neįkainojama.

Įgyvendinant programą veiksmingai pasiekti jos tikslai ir ja labai prisidedama prie muitų sąjungos tinkamo veikimo užtikrinimo ir jos modernizavimo. Įgyvendinant programą buvo skatinamas bendradarbiavimas ir informacijos mainai – nuo palankesnių sąlygų strateginiu lygmeniu pasiekti konvergenciją užtikrinimo iki veiklos lygmens metodų, aiškinimo, administracinių procedūrų, geriausios patirties ir taisyklių suderinimo. Saugi informacijos mainų platforma padėjo valstybėms narėms ir ekonominės veiklos vykdytojams įveikti nenorą dalytis neskelbtinais duomenimis ir išsiugdyti pasitikėjimą. Tarp palankiausiai vertinamų programos rezultatų – vertingi žmogiškųjų išteklių tinklai ir asmeniniai ryšiai.

Sustiprėjus bendradarbiavimui ir išaugus pasitikėjimui, valstybėms narėms buvo lengviau viena kitai padėti apsaugoti finansinius ir ekonominius ES ir jos valstybių narių interesus, efektyviai keičiantis patikima informacija – padidinti saugą ir saugumą. Kalbant apie muitinių administracinių gebėjimų stiprinimą, programa „Muitinė 2020“ labai padėjo muitinių administracijoms pasirengti oficialiam SMK priėmimui, kadangi buvo pasiektas bendras teisinių reikalavimų supratimas, suderintas muitų teisės aktų nuostatų aiškinimas, standartizuota terminologija ir imta vienodžiau taikyti SMK nustatytus darbo metodus.

Kalbant apie efektyvumą, daugiausia išteklių išnaudojama dėl Europos informacinių sistemų, tačiau šios sistemos – pati naudingiausia programos dalis, visose muitinės veiklos srityse teikianti įvairiopą naudą, įskaitant muitinės procedūrų standartizavimą, vienodą muitinės teisės aktų įgyvendinimą, dalijimąsi informacija ir masto ekonomijos kūrimą, visų pirma – taikant centralizuotas sistemas. Jas muitinės ir ekonominės veiklos vykdytojai naudoja vykdydami kasdienes operacijas, be to, jų svarba modernizuojant muitines siekiant sukurti nepopierinę aplinką yra neįkainojama. Bendri veiksmai ir mokymas teikia įvairią naudą – jie padeda sukurti plataus masto ir įtraukaus nuolatinio bendradarbiavimo sistemą, didinti supratimą, gilinti žinias ir stiprinti gebėjimus, užmegzti profesionalius ryšius, be to, veikia kaip katalizatoriai. Pagal programą remiamos bendros IT sistemos ir duomenų bazės tiesiogiai padeda kurti paprastesnę, tvirtesnę ir patikimesnę lengvai prižiūrimą ir remiamą technologinę sistemą.

Programa „Muitinė 2020“ yra neatsiejama ES platesnių sričių politikos dalis ir dera su ES tikslu sukurti šiuolaikišką nepopierinę muitinės ir prekybos aplinką ir kartu apsaugoti ES finansinius, ekonominius ir visuomenės interesus bei gerovę. Programa remiamas SMK įgyvendinamas ir taip padedama sudaryti palankesnes prekybos sąlygas ir sumažinti įmonių patiriamas išlaidas bei padidinti jų našumą ir konkurencingumą.

Įgyvendinant programą „Muitinė 2020“, didžiausia ES pridėtinė vertė sukuriama remiant visus SMK įgyvendinimo aspektus. Tam būtini ES lygmens sprendimai, skirti ES problemoms spręsti, ir glaudus valstybių narių bendradarbiavimas – jos turi taikyti vienodas taisykles ir padėti viena kitai siekti muitų sąjungos tikslų. Programa padėjo užtikrinti suderintų ir tarpusavyje susijusių Europos informacinių sistemų finansinį tvarumą ir laikytis SMK nustatytų reikalavimų – kurti masto ekonomiją ir didinti efektyvumą. Centrinės visai Europai skirtos IT struktūros simbiotinės ypatybės neturi sau lygių ir nėra galimybių jų atgaminti nacionaliniu lygmeniu. Be to, bendri veiksmai suteikė administracijoms išskirtinių bendradarbiavimo, ryšių palaikymo ir tinklaveikos galimybių, padėjo didinti pasitikėjimą ir pasiekti didesnę taikomų metodų ir praktikos konvergenciją. Atsižvelgiant į programos „Muitinė 2020“ operacijų mastą, klausimų įvairovę ir Europos aspektą, sunku įsivaizduoti galimybes panašią veiklą organizuoti bet kuriuo kitu lygmeniu. Jei programa nebūtų toliau įgyvendinama, tikriausiai jokie jos rezultatai neišliktų ilgiau nei trumpuoju laikotarpiu. Tebeliktų esami skirtumai, o per daugelį bendradarbiavimo metų sukurti ir patobulinti tinklai suirtų. Muitų sąjungos veikimas ir tolesnis tą veikimą užtikrinančių nacionalinių muitinių integravimas vis dar visiškai priklausomi nuo programos „Muitinė“. Atsižvelgiant į muitų sąjungoje vykstančius sparčius pokyčius ir laukiančius uždavinius, labai svarbu nuolat teikti paramą pagal programą.